Ministru kabineta rīkojuma projekta

**„Grozījums Ministru kabineta 2012.gada 24.augusta rīkojumā Nr.411 „Par finansējuma piešķiršanu Finanšu ministrijai Valsts ieņēmuma dienesta administratīvās ēkas Talejas ielā 1, Rīgā, telpu nomas maksas, aprīkojuma iegādes, pārcelšanās un uzturēšanas izdevumu segšanai””**

sākotnējās ietekmes novērtējuma ziņojums (anotācija)

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta 2012.gada 24.augusta rīkojuma Nr.411 „Par finansējuma piešķiršanu Finanšu ministrijai Valsts ieņēmuma dienesta administratīvās ēkas Talejas ielā 1, Rīgā, telpu nomas maksas, aprīkojuma iegādes, pārcelšanās un uzturēšanas izdevumu segšanai” (turpmāk – MK rīkojums Nr.411) 3.punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | MK rīkojuma Nr.411 3.punktā dots uzdevums Finanšu ministrijai (valsts akciju sabiedrībai „Valsts nekustamie īpašumi”) līdz 2014.gada 1.oktobrim precizēt nomas maksas apmēru atbilstoši faktiskajām būvniecības un piesaistītā kapitāla izmaksām un uzturēšanas izdevumu apmēru atbilstoši faktiskajām nekustamā īpašuma apsaimniekošanas un uzturēšanas izmaksām, un normatīvajos aktos noteiktā kārtībā iesniegt Ministru kabinetā rīkojuma projektu par MK rīkojuma Nr.411 1.punktā minēto valsts budžeta ilgtermiņa saistību un pamatbudžeta bāzes izdevumu precizēšanu.Ņemot vērā faktu, ka Valsts ieņēmumu dienesta ēka Talejas ielā 1, Rīgā, faktiski tiek lietota neilgu laiku (Valsts ieņēmumu dienesta struktūrvienību pārcelšana uz jaunajām telpām tika veikta pakāpeniski un pabeigta 2014.gada septembrī), kā arī ir uzsākta pakāpeniska Valsts ieņēmumu dienesta Datu centra iekārtu pārcelšana uz ēku Talejas ielā 1, Rīgā (paralēli Datu centra iekārtu pārcelšanai tiek veikti nepieciešamie priekšdarbi, piemēram, ērtākai tīklu vadu savienošanai ar iekārtām nepieciešams pārvietot tīkla savienojuma paneļus, nepieciešamo pasākumu veikšana inženiertehnisko risinājumu IBM Netezza pārcelšanai u.c.), kuru ir plānots pabeigt līdz 2015.gada februārim, līdz ar to nekustamā īpašuma faktiskie uzturēšanas izdevumi gadā šobrīd joprojām ir prognozējami. Piemēram, šobrīd siltumenerģijas un elektroenerģijas patēriņu ziemas mēnešos iespējams plānot tikai provizoriski, turklāt nekustamā īpašuma uzturēšanas izdevumi būs atkarīgi no iekārtu un telpu uzturēšanai veicamo darbu apjoma (piemēram, šobrīd ir grūti prognozēt faktisko izdevumu apmēru ēkas sistēmu uzturēšanai, tai skaitā ugunsgrēka atklāšanas un trauksmes signalizācijas, ugunsgrēka balss izziņošanas, videonovērošanas, apsardzes, piekļuves kontroles sistēmu, sakaru vājstrāvu tīklu sistēmas uzturēšanai). Līdz ar to Valsts ieņēmumu dienesta ēkas uzturēšanai nepieciešamie izdevumi būtu precizējami pēc Valsts ieņēmumu dienesta ēkas uzturēšanai faktisko izdevumu apzināšanas ziemas un pavasara periodā. Ņemot vērā minēto, nepieciešams pagarināt MK rīkojuma Nr.411 3.punktā dotā uzdevuma izpildes termiņu. Rīkojuma projekts paredz pagarināt MK rīkojuma Nr.411 3.punktā Finanšu ministrijai (valsts akciju sabiedrībai „Valsts nekustamie īpašumi”) dotā uzdevuma – *precizēt nomas maksas apmēru atbilstoši faktiskajām būvniecības un piesaistītā kapitāla izmaksām un uzturēšanas izdevumu apmēru atbilstoši faktiskajām nekustamā īpašuma apsaimniekošanas un uzturēšanas izmaksām, un normatīvajos aktos noteiktā kārtībā iesniegt Ministru kabinetā rīkojuma projektu par MK rīkojuma Nr.411 1.punktā minēto valsts budžeta ilgtermiņa saistību un pamatbudžeta bāzes izdevumu precizēšanu* – izpildes termiņu līdz 2015.gada 1.aprīlim.Atbilstoši Ministru kabineta 2009.gada 7.aprīļa noteikumu Nr.300 „Ministru kabineta kārtības rullis” 3.pielikumā ietvertajai politikas jomu klasifikācijai MK rīkojuma projekts atbilst publiskās pārvaldes politikas un budžeta un finanšu politikas jomai. |
| 3. | Projekta izstrādē iesaistītās institūcijas | Finanšu ministrija (valsts akciju sabiedrība „Valsts nekustamie īpašumi”). |
| 4. | Cita informācija | Nav. |
|  |  |  |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Par rīkojuma projekta izpildi atbildīgā ir Finanšu ministrija (valsts akciju sabiedrība „Valsts nekustamie īpašumi”). |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav. |

Anotācijas II, III, IV, V un VI sadaļa – projekts šīs jomas neskar.

Finanšu ministra vietā –

ārlietu ministrs E.Rinkēvičs

05.12.2014. 15:06

562

L.Kokorēviča

67024955, Lita.Kokorevica@vni.lv